**Muzică**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Crai-Nou răsare-n noapte

O literă supremă

Înscrisă ca-ntr-o carte

Pe-a vremii diademă.

Prin cerul de cristale

Cu semisfera lină

El seamănă pe cale

Ecouri de lumină.

Îi luminează pașii

Cu semiumbre plopii,

Iar urșii\* și arcașii\*

Își scânteiază stropii.

Și ca o remușcare

Întârziată-n cuget

Rătăcitor pe mare

Semiclepsidră curge.

Înconjurarea surdă

Așteaptă ca minune

În basm să se audă

Nisipul ce-o să sune.

Ce-a socoti secunde

Și viața-n cântărire...

O melodie-n unde

Răspunde cu sclipire.

Jumate-i cer și altă

Jumate e pământul,

Începerea înaltă

Pornește-a da cuvântul.

Înscris de-a fi în ere

Ce vin și ce-s trecute

Ca inima să spere

Vieți neîntrerupte.

O mână cu o pană

Din zbor și cu cerneală

Din obosita rană

Creează cu migală

Frumoase ornamente

Ce-un vers vor să înceapă

Pe câmp de pergamente

Cu limpede de apă.

Așa-i de când o lume,

Așa-i de când se știe...

De ce-n tăcere-anume

Se naște Poezie?..

\*Aluzii la constelații.

Victor Bragagiu